PRM มั่นใจรับมือผลกระทบโควิด-19 ได้ดี เน้นคุมค่าใช้จ่าย-ต้นทุนดำเนินการ
PRM มั่นใจรับมือผลกระทบโควิด-19 ได้ดี เน้นคุมค่าใช้จ่าย-ต้นทุนดำเนินการ
PRM มั่นใจรับมือผลกระทบโควิด-19 ได้ดี เน้นคุมค่าใช้จ่าย-ต้นทุนดำเนินการ
9 มี.ค. 2563

นายวิริทธิ์พล จุไรสินธุ์ ผู้อำนวยการสายงานการเงินและบัญชี บริษัท พริมา มารีน จำกัด (มหาชน) หรือ PRM เปิดเผยว่า บริษัทได้ติดตามสถานการณ์การแพร่ระบาดของเชื้อไวรัสโคโรนาสายพันธุ์ใหม่ (โควิด-19) เพื่อประเมินระดับความรุนแรงและผลกระทบต่อเศรษฐกิจ รวมถึงการบริโภคปิโตรเลียมในประเทศอย่างใกล้ชิด
ในกรณีที่ปัจจัยดังกล่าวส่งผลกระทบกับการดำเนินธุรกิจ บริษัทได้วางแผนรับมือโดยมุ่งเน้นการเพิ่มประสิทธิภาพบริหารจัดการกองเรือเพื่อบริหารต้นทุนและรักษาคุณภาพการให้บริการแก่ลูกค้า
สำหรับกลุ่มธุรกิจเรือขนส่งภายในประเทศ ปัจจุบันมีเรือที่กลุ่มบริษัทเป็นเจ้าของให้บริการทั้งสิ้น 31 ลำ ซึ่งวางเป้าหมายบริหารอัตราการใช้เรือให้อยู่ในระดับ 90-95% โดยหากพบว่าปัจจัยลบส่งผลรุนแรงต่อการบริโภคปิโตรเลียมภายในประเทศ บริษัทก็จะลดการใช้เรือ outsource จากภายนอก และเน้นใช้กองเรือของบริษัทให้มากขึ้น เพื่อช่วยเพิ่มขีดความสามารถการบริหารค่าใช้จ่ายและต้นทุนดำเนินการให้ดียิ่งขึ้น
ขณะที่กลุ่มธุรกิจเรือ FSU ที่มีเรือให้บริการ 8 ลำนั้น ไม่ได้รับผลกระทบจากปัจจัยดังกล่าวมากนัก เนื่องจากเป็นการให้บริการภายใต้สัญญาแบบมีระยะเวลา (Time Charter) ระยะยาว และคู่ค้ายังมีความต้องการใช้เรือขนส่งปิโตรเลียมและกักเก็บน้ำมันเตากำมะถันต่ำ ตามกฎข้อกำหนด IMO 2020
“เรามีแผนขั้นตอนการปฏิบัติเพื่อรับมือกับวิกฤติในครั้งนี้ โดยขึ้นอยู่กับระดับความรุนแรงของปัญหาและผลกระทบที่เกิดขึ้น เป้าหมายคือรักษาอัตราการใช้เรือให้อยู่ในเกณฑ์ที่ดีเพื่อควบคุมต้นทุนการดำเนินงาน อย่างไรก็ตามบริษัทได้ทำสัญญาแบบระยะยาวในการให้บริการแก่คู่ค้า จึงมั่นใจว่า PRM จะรับมือกับผลกระทบครั้งนี้ได้ดี และยังคงรักษาอัตราการเติบโตได้ตามเป้าหมาย” นายวิริทธิ์พล กล่าว